Príloha č. 7 súťažných podkladov – Odôvodnenie nerozdelenia predmetu zákazky na časti


Odôvodnenie nerozdelenia zákazky na časti
podľa § 28 ods. 2 zákona č. 343/2015 Z. z. o verejnom obstarávaní a o zmene a doplnení niektorých zákonov  v znení neskorších predpisov (ďalej len „zákon o verejnom obstarávaní“)

Verejný obstarávateľ:
Ministerstvo vnútra Slovenskej republiky
Pribinova 2, 812 72 Bratislava
IČO: 00151866 

Názov predmetu zákazky:	
Zabezpečenie stravovacích služieb formou stravných lístkov a elektronických stravovacích poukážok formou elektronických stravovacích kariet prostredníctvom online objednávkového portálu
Verejný obstarávateľ nerozdelil predmet zákazky na časti, nakoľko boli zohľadnené vecné, technické, časové a hospodárske faktory a skutočnosti, ktoré by mohli ovplyvniť požadovaný výsledok, pričom uplatnili sme princíp hospodárnosti a efektívnosti, ako aj princíp nediskriminácie. Vzhľadom na povahu zákazky a realizáciu  služieb s ohľadom na aktuálne potreby nie je vhodné deliť zákazku na samostatné časti a delenie by bolo v rozpore s účelom obstarávania.
Požiadavka na komplexný charakter poskytovaných služieb, vyplývajúca z identifikovaných potrieb verejného obstarávateľa vo vzťahu k zabezpečeniu efektivity dosiahnutia určeného účelu zadávanej zákazky neumožňuje efektívne rozdelenie zákazky na časti, nakoľko predmet zákazky na seba logisticky naväzuje. Rozdelenie zákazky na časti by bolo samoúčelné a spôsobilo by významné problémy pri zabezpečení komplexnosti poskytovania požadovaných služieb naprieč celým MV SR.
Svoje rozhodnutie nerozdeliť predmet zákazky na časti odôvodňujeme konkrétnymi prevádzkovými, ekonomickými a právnymi dopadmi:
· potreba vedenia viacerých používateľských a objednávkových systémov súčasne, 
· zvýšená administratívna náročnosť pri prideľovaní zamestnancov k jednotlivým dodávateľom, 
· rozdielne termíny dobíjania kreditu a distribúcie lístkov, 
· nejednotné podmienky akceptačnej siete a rozdielna dostupnosť prevádzok, 
· zvýšená administratívna náročnosť pri integrácii so mzdovým a personálnym systémom, 
· riziko rozdielneho používateľského komfortu pre všetkých zamestnancov,
· potreba viacnásobnej kontroly faktúr, dobropisov a reklamácií spolu so zvýšeným rizikom chýb pri párovaní platieb a evidencii príspevkov zamestnávateľa predstavuje významnú administratívnu záťaž a zvyšuje pravdepodobnosť vzniku nezrovnalostí v účtovných a finančných procesoch, 
· zvýšené náklady na interné procesy a kontrolnú činnosť zároveň vedú k vyššiemu riziku porušenia interných procesov finančnej kontroly, najmä z dôvodu rozsiahlej manuálnej administrácie a potreby opakovaných kontrolných úkonov.
Zároveň sme prihliadali na charakter trhu so stravovacími službami, na ktorom pôsobí dostatočný počet hospodárskych subjektov schopných zabezpečiť predmet zákazky v celom požadovanom rozsahu. Nerozdelením predmetu zákazky preto nedochádza k obmedzeniu hospodárskej súťaže ani k diskriminácii hospodárskych subjektov.
S ohľadom na uvedené skutočnosti považujeme nerozdelenie predmetu zákazky na časti za objektívne odôvodnené, hospodárne a primerané vzhľadom na povahu a účel obstarávanej služby.

